32012R0383
L 120/1
SLUŽBENI LIST EUROPSKE UNIJE
04.05.2012.
UREDBA KOMISIJE (EU) br. 383/2012
od 4. svibnja 2012.
o utvrđivanju tehničkih zahtjeva za vozačke dozvole opremljene medijem za pohranu podataka (mikročipom)
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Direktivu 2006/126/EZ Europskog parlamenta i Vijeća od 20. prosinca 2006. o vozačkim dozvolama (1), a posebno njezin članak 1. stavak 2.,
budući da:
(1)
Direktivom 2006/126/EZ propisuje se zajednički obrazac vozačke dozvole koju izdaju države članice, uključujući neobvezni medij za pohranu podataka (mikročip).
(2)
Postavljanje takvoga mikročipa u vozačku dozvolu trebalo bi državama članicama omogućiti dodatno poboljšanje razine zaštite od prijevare. Takva obrada osobnih podataka treba se izvoditi u skladu s pravilima Unije, kako je, između ostalog, utvrđeno u Direktivi 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom kretanju takvih podataka (2).
(3)
Kako bi se osigurala interoperabilnost i odgovarajuće sprečavanje manipulacija, tehnička izvedba mikročipa trebala bi ispunjavati određene zahtjeve i norme ako ga države članice ugrade u vozačku dozvolu.
(4)
Vozačke dozvole koje imaju mikročip trebale bi podlijegati postupku EU tipnog odobrenja kako bi se provjerilo da ispunjavaju navedene zahtjeve. Postupak EU tipnog odobrenja ne bi trebalo primjenjivati na vozačke dozvole koje nisu opremljene mikročipom.
(5)
Tehnički zahtjevi koji se primjenjuju na vozačke dozvole opremljene mikročipovima trebali bi se temeljiti na međunarodno dogovorenim tehničkim normama, posebno na normi 18013 Međunarodne organizacije za normizaciju/Međunarodne elektrotehničke komisije (ISO/IEC), koja određuje okvir za format i sadržaj podataka vozačke dozvole koja je u skladu s ISO-om.
(6)
Mjere predviđene ovom Uredbom u skladu su s mišljenjem Odbora za vozačke dozvole,
DONIJELA JE OVU UREDBU:
Članak 1.
Područje primjene
Ova se Uredba primjenjuje na vozačke dozvole opremljene mikročipom, izdane u skladu s Direktivom 2006/126/EZ.
Članak 2.
Opći zahtjevi
1. Mikročip i podaci sadržani na mikročipu, uključujući sve neobvezne ili dodatne informacije, moraju biti u skladu s odredbama iz Priloga I. ovoj Uredbi.
2. Na mikročipu se pohranjuju usklađeni podaci o vozačkoj dozvoli iz Priloga I. stavka I.2.1.
3. Države članice se savjetuju s Komisijom prije pohranjivanja bilo kojih dodatnih podataka iz Priloga I. stavka I.2.2 na mikročip vozačke dozvole.
Članak 3.
Primjenljive norme
Popis primjenljivih normi za vozačke dozvole opremljene mikročipom naveden je u Prilogu II. ovoj Uredbi.
Članak 4.
Postupak za EU tipno odobrenje
Vozačke dozvole opremljene mikročipom podvrgavaju se postupku EU tipnog odobrenja u skladu s odredbama iz Priloga III. ovoj Uredbi.
Članak 5.
Potvrda o EU tipnom odobrenju
1. Kada su ispunjene sve odgovarajuće odredbe o EU tipnom odobrenju u vezi s vozačkom dozvolom opremljenom mikročipom u skladu s člancima 2., 3. i 4. ove Uredbe, države članice proizvođaču ili njegovu predstavniku izdaju potvrdu o EU tipnom odobrenju.
2. Prema potrebi, posebno kako bi se osigurala sukladnost s odredbama ove Uredbe, država članica može povući potvrdu o EU tipnom odobrenju koju je izdala.
3. Potvrda o EU tipnom odobrenju i obavijest o njihovu povlačenju moraju biti u skladu s uzorkom iz Priloga IV. ovoj Uredbi.
4. Komisiju se obavješćuje o svim izdanim i povučenim potvrdama o EU tipnom odobrenju. U slučaju povlačenja navodi se detaljan razlog.
Komisija obavješćuje države članice o svim povlačenjima EU tipnih odobrenja.
5. Potvrde o EU tipnom odobrenju koje su izdale države članice uzajamno se priznaju.
Članak 6.
Jedinstveni kontaktni centar
1. Svaka država članica određuje instituciju ili tijelo koje djeluje kao jedinstveni kontaktni centar za informacije u vezi s vozačkim dozvolama opremljenim mikročipom. Jedinstveni kontaktni centar poduzima odgovarajuće mjere u vezi sa zaštitom podataka.
2. Države članice upućuju Komisiji u roku tri mjeseca od stupanja na snagu ove Uredbe naziv i kontaktne detalje jedinstvenog kontaktnog centra određenog sukladno stavku 1. Države članice odmah obavješćuju Komisiju o svim odnosnim promjenama.
3. Komisija svim državama članicama stavlja na raspolaganje popis određenih jedinstvenih kontaktnih centara te ga održava.
Članak 7.
Zaštitna klauzula
1. Ako država članica utvrdi da je pronađen značajan broj vozačkih dozvola opremljenih mikročipom koje nisu u skladu s ovom Uredbom, o tome obavješćuje sve kontaktne centre, nadzorno tijelo iz Direktive 95/46/EZ i Komisiju. U priopćenju se navodi odgovarajući broj potvrda o EU tipnom odobrenju vozačkih dozvola, kao i opis neusklađenosti.
2. Država članica koja je izdala navedene vozačke dozvole odmah istražuje problem i poduzima odgovarajuće popratne radnje, uključujući povlačenje potvrde o EU tipnom odobrenju, kada je to potrebno.
Članak 8.
Stupanje na snagu
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. svibnja 2012.